《甲寅冬夜梦社中兄弟》
明代·周顺昌

分飞尔我忽三年，一度相思一黯然。猿多雁少书难寄，冻雪寒黯情益牵。

有时思绝落日边，有时望断层峦巅。关河渺邈不可见，惟见树草萧萧水潺湲。

树草尚有凋，水流尚有竭。止此故人心，无时可消歇。

愁看闽山荔子丹，遥思吴地梅花发。床头有酒且酌之，酒醉横眠抱孤月。

月影将残，灯花欲落。神越千山，魂飞万壑。弟兄相对俨如昨，意气风流还自若。

尔起舞，我高歌，恍惊双鬓半婆娑，共叹风波可奈何。

谁谓天长与地阔，千古离愁一宵豁。北阙南山皆梦中，于此可以齐穷达。

乃知黄金结交不足论，管鲍相期只方寸。白首常如此夜亲，何须拟赋江淹恨。

作者简介：（1584—1626）苏州府吴县人，字景文，号蓼洲。万历四十一年进士。授福州推官。捕治税监高寀爪牙。天启中历文选员外郎，力杜请托，抑侥幸。不久辞官回乡。为人刚方贞介，疾恶如仇，曾手呼魏忠贤名，骂不绝口。魏党矫旨派旗尉赴苏逮捕，吴中为之发生民变。至京后，在狱中遇害。崇祯初谥忠介。有《烬余集》。